Tatoeba sentences — language code: ber
Nna Mennun yugaren wiyiḍ deg leɛmer, ɛeddan-d deg uqerruy-is sin n ttradat, ttrad amaḍlan wis sin yeččan argaz-is, yeǧǧa-tt-id iman-is d ttrad n tesllullit taɣelnawt n Zzayer.
Cabḥa d Wakli, d aneggaru-a i d-mmektan.
D lwaǧeb fell-ak a mmi ad tesɛeddiḍ lɛesker.
Ilaq tamurt ad tesɛu iserdasen iẓẓewren ara tt-iḥudden ma yella kra n ucengu i tt-iqesden.
D tabɣest kan i d-yexdem i mmi-s, wanag ur yebɣi ara akk Yidir-is ad tt-iwwet alma d lqern n ddunit akken ad yuɣal d aserdas.
Yeɛya seg yiserdasen n Fransa, yeɛya seg rrsas d tmenɣiwt n yilmeẓyen Izzayriyen.
Ma d Cabḥa, tasa n tyemmat ur tt-teǧǧi ara akk ad teṭṭef imeṭṭawen-is.
Wiyiḍ sebren ɣas ma uɣen tiyita ɣer daxel, nettat ur tezmir ara.
Tenna : « Acimi akka, ala wagi kan i sɛiɣ, d netta tura i d amasay n uxxam, baba-s meqqer.
Sber a yemma, sin n yiseggasen ad xedmen kanakka ad ɛeddin. I as-yerra Yidir
Ruḥ a mmi, ig Rebbi ansa i tɛeddaḍ d talwit, ad k-id-yerr Rebbi s tezmert-ik s axxam.
Ig Rebbi ayen teqqimeḍ din deg Tinduf, d tudert n yifeṭṭiwej, ad yaɣ din, ad ines din.
Leɛnaya n yiɛessasen d yibaḍniyen.
Bɣiɣ diɣen ad awen-d-rnuɣ yiwet-nniḍen.
Mi ɛeddaɣ ɣer Tzerrajt walaɣ-d Ṭawes.
Nniɣ-as uqbel ad semdeɣ sḍis n wayyuren deg lɛesker, imir-nni ara d-awiɣ atrug-iw amezwaru, ad iyi-d-serrḥen i kra n wussan, ad n-asen yimawlan-iw s axxam-nwen akken ad kem-iyi-d-xeḍben.
S lehna-k a mmi.
Ig Rebbi trebḥeḍ fell-as, ad ak-tili d tin ara ak-ixedmen axxam imeɛnen, axxam ara d-yeččaren d arrac.
Kkes aɣilif a Yidir a mmi, err iman-ik am wakken neqḍa-ak-d taɣawsa-k.
Tanemmirt-nwen. Nezzeh i ttekleɣ fell-awen.
Imi yemla ayen yeffer i wid iḥemmel, Ṭawes d yimawlan-is, iḥulfa i yiman-is fessus am tmeččimt n taduṭ.
Tura yezmer ad isahel deg lehna, ad d-yexdem ayen d-xeddmen akk yirgazen.
Mi d-yeṭṭef lkaɣeḍ n tergin, taseɣra, ɛejlen ad t-awin, ad as-selsen lebsa n uɛsekri.
Ɣer yiwet n lkazirna yellan deg teɣremt n Tinduf i d-yezgan deg tneẓruft, deg unẓul n tmurt tama n umalu.
Din ara yeg tawala n tannant taɛsekrit n umeẓlu-ines aɣelnaw ara yekken snat tmerwin d ukkuẓ n wayyuren.
Seg wass-nni i d-yeṭṭef lkaɣeḍ amcum, d yaya-s ladɣa yemma-s ur thennant.
Nna Mennun tedder tallit-nni n ttrad, urǧin tettu ayen iɛeddan ɣef tsuta-ines n lbaṭel d ujujru d unɣal n yidammen n yilmeẓyen izzayriyen, d tukksa n sser ɣef tlawin i d-yeqqimen deg tudrin d tuǧǧal kanakken meẓẓiyit.
Tekreh ad tsel i tiyita n lwarud ula deg tmeɣriwin.
Teḥsa s Yidir d acu i t-yettrajun, ternuḍ-as abɛad n lḥal.
Ur yeqbil ara akk leɛqel-is ad yebɛed mmi-s fell-as.
Imi yella yeqqar deg Bumerdes ur neggug ara aṭas ɣef Tzerrajt, ɣas yeqqim-n din ddaw n wayyur, yemma-s yeḥsab-as Rebbi tettɣimi ur t-tettwali ara azal n lqern.
Tɣucc ad iggug fell-as.
Neqqar argaz d argaz, teqqur tasa-s.
Akka i d-yettban wudem n wakli, baba-s n Yidir.
S ufella yecbeḥ yerqem, yeḍsa, daxel, wi ak-yeḥkun.
Yezmer lḥal tasa-s telɣuɣi ugar n tin n tmeṭṭut-is, maɛna tidet yessen ad tt-yeffer.
Tuwi-d fell-as ad yili d amedya n tebɣest d ssber, mačči d netta ara d-yezwiren ɣer ulummu.
D netta i d argaz, d netta i d aqerruy n uxxam, d netta ara isebren yemma-s d tmeṭṭut-is